……….(sz.) napirend

# E L Ő T E R J E S Z T É S

## A Képviselő-testület 2020. szeptember 24-i rendes ülésére

**Tárgy:** Döntés a Budapest Főváros II. Kerületi Önkormányzat tulajdonában lévő közterületek használatának és rendjének helyi szabályozásáról szóló 8/2018.(III.23.) önkormányzati rendelet felülvizsgálatának elindításáról

**Készítette:** …………………………………..

Kalocsai Tímea

Városüzemeltetési Igazgató s.k.

**Látta:** ……………………………………

 Varga Előd Bendegúz

 alpolgármester

...........................................................

dr. Szalai Tibor

jegyző

...........................................................

dr. Murai Renáta

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Budapest Főváros II. Kerületi Önkormányzat Képviselő-testületének 8/2018.(III.23.) önkormányzati rendelete (továbbiakban: **Rendelet**) tartalmazza az Önkormányzat tulajdonában lévő közterületek használatára és hasznosítására vonatkozó részletes szabályokat.

Az Önkormányzat egyik bevételi forrása a közterületek használatba adásából származik.

A jelenleg hatályos rendeletünket 2018. márciusában alkottuk meg, egyes közterület-használati formák esetében szükségessé vált a rendeletnek más önkormányzati rendelettel történő összhangba hozása, emellett lényegessé vált a fogalmak pontosítása és a díjtételek módosítása is.

2019. évben nem került sor a Rendeletben szereplő díjtételek módosítására, azonban a 2020 évben a díjtételekre vonatkozóan emelést javasolunk.

A Rendelet 11. §-a a díjtételek módosításával összefüggésben az alábbiak szerint rendelkezik:

„(3) A Képviselő-testület a 2. számú melléklet díjövezetei szerinti és a 3. számú mellékletben szereplő díjszabást minden év november 30-ig módosíthatja.”

A Képviselő-testület a 8/2018.(III.23.) számú önkormányzati rendeletében fogadta el az Önkormányzat tulajdonában lévő közterületek használatára vonatkozó díjtételek megállapításáról szóló koncepciót.

A koncepció elfogadása óta eltelt időszak, a Rendelet módosítását és kifejezetten a díjtáblázat tételeinek mértékére történő felülvizsgálatát tette szükségessé. A megállapított díjtételek felülvizsgálata során a közterület-használati díjak a jelenlegi piaci viszonyokhoz kerülnek igazításra. A módosult díjtételek a magánszemélyek, vállalkozások, gazdasági társaságok, pénzügyi terheit kismértékben emelik.

A fentieken túl a gazdasági ésszerűség mellett a díjtételek módosításával keletkező többletbevétel a közterületek állapotának javítására fordítható, melynek következtében a lakosság komfortérzete nő, továbbá a lakosság egészségére kiható környezeti szempontok is javíthatók. Ezért szükséges a közterületek használatának céljait és díjtételeit megállapító Rendelet felülvizsgálata és egy olyan átgondolt rendelet megalkotása, amely minőségi változást eredményez a II. kerület tekintetében.

Kérem a T. Képviselő-testületet az előterjesztés megvitatására és az alábbi határozati javaslat elfogadására.

**Határozati javaslat**

A Képviselő-testület úgy dönt, hogy a Budapest Főváros II. Kerületi Önkormányzat tulajdonában lévő közterületek használatának és rendjének helyi szabályozásáról szóló 8/2018.(III.23.) önkormányzati rendeletének felülvizsgálatát elindítja, egyúttal felkéri a Polgármestert, hogy a felülvizsgálatot követően kidolgozott rendeletet terjessze a Képviselő-testület elé.

**Felelős:** Polgármester

**Határidő:** 2020. november 30.

*A határozat elfogadásához egyszerű többségű szavazati arány szükséges.*

Budapest, 2020. szeptember 15.

**dr. Varga Előd Bendegúz**

Alpolgármester